# prameya-ratnāvalī

baladeva-vidyābhūṣaṇa-praṇītā

Taken from Haridas Shastri's undated edition. (ca. 1982)

(1)

## bhagavat-pāratamyam

**jayati śrī-govindo gopīnāthaḥ samadana-gopāla |**

**vakṣyāmi yasya kṛpayā prameya-ratnāvalīṁ sūkṣmām ||1||**

**bhakti-ābhāsenāpi toṣaṁ dadhāne**

**dharmādhyakṣe viśva-nistārita-nāmni**

**nityānandādvaita-caitanya-rūpe**

**tattve tasmin nityam āstāṁ ratir naḥ ||2||**

**ānanda-tīrtha-nāmā sukha-maya-dhāmā yatir jīyāt |**

**saṁsārārṇava-taraṇiṁ yam iha janāḥ kīrtayanti budhāḥ ||3||**

**bhavati vicintyā viduṣāṁ niravakarā guru-paramparā nityam |**

**ekāntitvaṁ siddhyati yayodayati yena haritoṣaḥ ||4||**

yad uktaṁ padma-purāṇe –

sampradāya-vihīnā ye mantrās te niṣphalā matāḥ |

ataḥ kalau bhaviṣyanti catvāraḥ sampradāyinaḥ

śrī-brahma-rudra-sanakāḥ vaiṣṇavāḥ kṣiti-pāvanāḥ

catvāras te kalau bhāvyā hy utkale puruṣottamāt ||ka||

rāmānujaṁ śrīḥ svīcakre madhvācāryaṁ caturmukhaḥ

śrī-viṣṇu-svāminaṁ rudro nimbādityaṁ catuḥsanaḥ ||kha||

tatra sva-guru-paramparā, yathā—

śrī-kṛṣṇa-brahma-devarṣi-bādarāyaṇa-saṁjñakān

śrī-mādhva-śrī-padmanābha-śrīman-narahari-mādhavān

akṣobhya-jayatīrtha-jñānasindhu-dayānidhīn

śrī-vidyānidhi-rājendra-jayadharmān kramād vayam

puruṣottama-brahmaṇya-vyāsatīrthāṁś ca saṁstumaḥ

tato lakṣmīpatiṁ mādhavendraṁ ca bhaktitaḥ

tac-chiṣyān śrīśvarādvaita-nityānandān jagad-gurūn

devam īśvara-śiṣyaṁ śrī-caitanyaṁ ca bhajāmahe

śrī-kṛṣṇa-prema-dānena yena nistāritaṁ jagat ||ga||

atha prameyāṇy uddiśyante—

**śrī-madhvaḥ prāha viṣṇuṁ paratamam akhilāmnāya-vedyaṁ ca viśvaṁ**

**satyaṁ bhedaṁ ca jīvān hari-caraṇa-juṣas tāratamyaṁ ca teṣām |**

**mokṣaṁ viṣṇv-aṅghri-lābhaṁ tad amala-bhajanaṁ tasya hetuṁ pramāṇaṁ**

**pratyakṣādi-trayaṁ cety upadiśati hariḥ kṛṣṇa-caitanya-candraḥ ||5||**

tasya śrī-viṣṇoḥ paratamatvaṁ, yathā śrī-gopālopaniṣadi—tasmāt kṛṣṇa eva paro devas taṁ dhyāyet taṁ raset taṁ bhajet taṁ yajet || iti ||ka||

śvetāśvataropaniṣadi (1.11-12) ca –

jñātvā devaṁ sarva-pāśāpahāniḥ

kṣīṇaiḥ kleśair janma-mṛtyu-prahāṇiḥ

tasyābhidhyānāt tṛtīyaṁ deha-bhede

viśvaiśvaryaṁ kevala āpta-kāmaḥ ||(kha)|| iti |

etaj jñeyaṁ nityam evātma-saṁsthaṁ

nātaḥ paraṁ veditavyaṁ hi kiñcit ||(ga) iti ca |

śrī-gītāsu (7.7) ca –

mattaḥ parataraṁ nānyat kiṁ cid asti dhanaṁjaya

mayi sarvam idaṁ protaṁ sūtre maṇigaṇā iva ||iti||

**hetutvād vibhu-caitanyānandatvādi-guṇāśrayāt |**

**nitya-lakṣmyādi-matvāc ca kṛṣṇaḥ paratamo mataḥ ||6||**

tatra sarva-hetutvaṁ yathāhuḥ śvetāśvatarāḥ (5.4) –

sarvā diśa ūrdhvam adhaś ca tiryak

prakāśayan bhrājate yadvanaḍvān |

ekaḥ sa devo bhagavān vareṇyo

yoni-svabhāvān adhitiṣṭhaty ekaḥ || (ka) iti |

yac ca svabhāvaṁ pacati viśva-yoniḥ

pācyāṁś ca sarvān pariṇāmayed yaḥ || (kha) || (śve.u. 5.5)

vibhu-caitanyānandatvaṁ, yathā kāṭhake—

mahāntaṁ vibhum ātmānaṁ

matvā dhīro na śocati || (ga) || (ka.u. 4.4)

**vijñāna-sukha-rūpatvam ātma-śabdena bodhyate |**

**anena mukta-gamyatva-vyūtpatter iti tad-vidaḥ || 7 ||**

vājasaneyinaś cāhuḥ—

vijñānam ānandaṁ brahma

rātir dātuḥ parāyaṇam || (ka) || (bṛ.ā.u. 3.9.28.7)

śrī-gopālopaniṣadi ca—

tam ekaṁ govindaṁ sac-cid-ānanda-vigraham || (kha) ||

**mūrtatvaṁ pratipattavyaṁ cit-sukhasyaiva rāgavat |**

**vijñāna-ghana-śabdādi-kīrtanāc cāpi tasya tat |**

**deha-dehi-bhidā nāstīty etenaivopadarśitam || 8 ||**

mūrtatvasyaiva vibhutvaṁ yathā śvetāśvataropaniṣadi—

vṛkṣa iva stabdho divi tiṣṭhatyekas

tenedaṁ pūrṇaṁ puruṣeṇa sarvam || (ka) || (śve.u. 3.9)

**dyustho’pi nikhila-vyāpīty ākhyānān mūrtimān vibhuḥ |**

**yugapad dhyātṛ-vṛndeṣu sākṣātkārāc ca tādṛśaḥ || 9 ||**

śrī-daśame (10.9.13-14) ca—

na cāntar-bahir yasya na pūrvaṁ nāpi cāparam |

pūrvāparaṁ bahiś cāntar jagato yo jagac ca yaḥ ||

taṁ matvātmajam avyaktaṁ martya-liṅgam adhokṣajam |

gopikolūkhale dāmnā babandha prākṛtaṁ yathā || (ka) ||

śrī-gītāsu (9.4-5) ca—

mayā tatam idaṁ sarvaṁ jagad-avyakta-mūrtinā |

mat-sthāni sarva-bhūtāni na cāhaṁ teṣv avasthitaḥ ||

na ca mat-sthāni bhūtāni paśya me yogam aiśvaram || (kha) ||

**anantyā śaktir astīśe yoga-śabdena yocyate |**

**virodha-bhañjikā sā syād iti tattva-vidāṁ matam || 10 ||**

ādinā sarvajñatvaṁ yathā muṇḍake (1.1.9, 2.2.7)—

yaḥ sarvajñaḥ sarva-vit || (ka) ||

ānanditvaṁ ca taittirīyake (2.9.1)—

ānandaṁ brahmaṇo vidvān na vibheti kutaścana || (kha) ||

prabhutva-suhṛttva-jñānadatva-mocakatvāni ca śvetāśvatara-śrutau (3.17)—

sarvasya prabhum īśānaṁ sarvasya śaraṇaṁ suhṛt || (ga) ||

prajñā ca tasmāt prasṛtā purāṇī || (gha) || (śve.u. 4.14)

saṁsāra-mokṣa-sthiti-bandha-hetuḥ || (ṅa) || (śve.u. 6.16)

mādhuryaṁ ca, śrī-gopālopaniṣadi (pūrva 10)—

sat-puṇḍarīka-nayanaṁ meghābhaṁ vaidyutāmbaram |

dvibhujaṁ jñāna-mudrāḍhyaṁ vanamālinam īśvaram || (ca) ||

**na bhinnā dharmiṇo dharmā bheda-bhānaṁ viśeṣataḥ |**

**yasmāt kālaḥ sarvadāstīty ādi-dhīr viduṣām api || 11 ||**

evam uktaṁ nārada-pañcarātre—

nirdoṣa-pūrṇa-guṇa-vigraha ātma-tantro

niścetanātmaka-śarīra-guṇaiś ca hīnaḥ |

ānanda-mātra-kara-pāda-mukhodarādiḥ

sarvatra ca sva-gata-bheda-vivarjitātmā || (ka) ||

atha nitya-lakṣmīkatvaṁ yathā viṣṇu-purāṇe—

nityaiva sā jagan-mātā viṣṇoḥ śrīr anapāyinī |

yathā sarva-gato viṣṇus tathaiveyaṁ dvijottama || (kha) ||

**viṣṇoḥ syuḥ śaktayas tisras tāsu yā kīrtitā parā |**

**saiva śrīs tad-abhinneti prāha śiṣyān prabhur mahān || 12 ||**

tatra triśaktir viṣṇuḥ, yathā śvetāśvataropaniṣadi—

parāsya śaktir vividhaiva śrūyate

svābhāvikī jñāna-bala-kriyā ca || (ka) ||

pradhāna-kṣetrajña-patir guṇeśaḥ || (kha) ||

śrī-viṣṇu-purāṇe (6.7.61) ca—

viṣṇu-śaktiḥ parā proktā kṣetrajñākhyā tathāparā |

avidyā-karma-saṁjñānyā tṛtīyā śaktir iṣyate || (ga) ||

paraiva viṣṇv-abhinnā śrīr ity uktaṁ tatraiva (vi.pu. 1.9.44-45)—

kalā-kāṣṭhā-nimeṣādi-kāla-sūtrasya gocare |

yasya śaktir na śuddhasya prasīdatu sa no hariḥ ||

procyate parameśo yaḥ yaḥ śuddho’py upacārataḥ |

prasīdatu sa no viṣṇur ātmā yaḥ sarva-dehinām || (gha) ||

eṣā paraiva trivṛd ity apy uktaṁ, tatraiva (vi.pu. 1.12.69)—

hlādinī sandhinī saṁvit tvayy ekā sarva-saṁśraye |

hlāda-tāpa-karī miśrā tvayi no guṇa-varjite || (ṅa) ||

**eko’pi viṣṇur ekāpi lakṣmīs tad-anapāyinī |**

**sva-siddhair bahubhir veśair bahur ity abhidhīyate || 13 ||**

tatraikatve saty eva viṣṇor bahutvaṁ, yathā śrī-gopālopaniṣadi (pūrva 20)—

eko vaśī sarvagaḥ kṛṣṇa īḍya

eko’pi san bahudhā yo’vabhāti |

taṁ pīṭha-sthaṁ ye tu yajanti dhīrās

teṣāṁ sukhaṁ śāśvataṁ netareṣām || (ka) ||

atha lakṣmyās tad yathā—parāsya śaktir vividhaiva śrūyate || (kha) || (śve.u. 9.8)

**pūrtiḥ sārvatrikī yadyapy aviśeṣā tathāpi hi |**

**tāratamyaṁ ca tac-chakti-vyaktya-vyakti-kṛtaṁ bhavet || 14 ||**

tatra viṣṇoḥ sārvatrikī pūrtir, yathā vājasaneyake (bṛ.ā.u. 5.1.1)—

pūrṇam adaḥ pūrṇam idaṁ pūrṇāt pūrṇam udacyate |

pūrṇasya pūrṇam ādāya pūrṇam evāvaśiṣyate || (ka) ||

mahāvārāhe ca—

sarve nityāḥ śāśvatāś ca dehās tasya parātmanaḥ |

hānopādāna-rahitā naiva prakṛtijāḥ kvacit ||

paramānanda-sandohā jñāna-mātrāś ca sarvataḥ |

sarve sarva-guṇaiḥ pūrṇāḥ sarva-doṣa-vivarjitāḥ || (kha) ||

atha śriyaḥ sā yathā śrī-viṣṇu-purāṇe (1.9.140-143)—

evaṁ yathā jagat-svāmī deva-devo janārdanaḥ |

avatāraṁ karoty eṣa tathā śrīs tat-sahāyinī ||

punaś ca padmād udbhūtā ādityo’bhūd yadā hariḥ |

yadā ca bhārgavo rāmas tadābhūd dharaṇī tv iyam ||

rāghavatve’bhavat sītā rukmiṇī kṛṣṇa-janmani |

anyeṣu cāvatāreṣu viṣṇor eṣā sahāyinī ||

devatve deva-deheyaṁ manuṣyatve ca mānuṣī |

viṣṇor dehānurūpāṁ vai karoty eṣātmanas tanum || (ga) ||

**syāt svarūpa-satī pūrtir ihaikyād iti vin matam || 15 ||**

atha tathāpi tāratamyam—tatra śrī-viṣṇos tad yathā śrī-bhāgavate (bhā.pu. 1.3.28)—

ete cāṁśa-kalāḥ puṁsaḥ kṛṣṇas tu bhagavān svayam || (ka) ||

aṣṭamas tu tayor āsīt svayam eva hariḥ kila || iti ca || (kha) || (bhā.pu. 9.24.55)

atha śriyas tad yathā puruṣa-bodhinyām atharvopaniṣadi—gokulākhye māthura-maṇḍala ity upakramya dve pārśve candrāvalī rādhikā cety abhidhāya paratra yasyā aṁśe lakṣmī-durgādikā śaktir iti || (ga) ||

gautamīya-tantre ca—

devī kṛṣṇa-mayī proktā rādhikā para-devatā |

sarva-lakṣmī-mayī sarva-kāntiḥ sammohinī parā || (gha) ||

atha nitya-dhāmatvam ādi-śabdāt, yathā chāndogye (chā.u. 7.24.1)—

sa bhagavaḥ kasmin pratiṣṭhita iti | sve mahimnīti || (ṅa) ||

divye brahma-pure hy eṣa saṁvyomny ātmā pratiṣṭhita || (ca) iti ca || (mu.u. 2.2.7) ||

ṛkṣu ca (ṛg veda, 1.154.6)—

tā vāṁ vāstūny uśmasi gamadhyai

yatra gāvo bhūriśṛṅgā ayāsaḥ |

atrāha tad urugāyasya vṛṣṇaḥ

paramaṁ padam avabhāti bhūri || (cha) ||

śrī-gopālopaniṣadi ca (uttara 35)—

tāsāṁ madhye sākṣād brahma-gopāla-purī hi || (ja) ||

jitante-stotre ca—

lokaṁ vaikuṇṭha-nāmānaṁ divya-ṣāḍguṇya-saṁyutam |

avaiṣṇavānām aprāpyaṁ guṇa-traya-vivarjitam ||

nitya-siddhaiḥ samākīrṇaṁ tan-mayaiḥ pāñca-kālikaiḥ |

sabhā-prāsāda-saṁyuktaṁ vanaiś copavanaiḥ śubham ||

vāpī-kūpa-taḍāgaiś ca vṛkṣa-ṣaṇḍaiḥ sumaṇḍitam |

aprākṛtaṁ surair vandyam ayutārka-sama-prabham || iti || (jha) ||

brahma-saṁhitāyāṁ ca (bra.saṁ. 5.2)—

sahasra-patraṁ kamalaṁ gokulākhyaṁ mahat padaṁ |

tat-karṇikāraṁ tad-dhāma tad-anantāṁśa-sambhavam || iti || (ña) ||

**prapañce svātmakaṁ lokam avatārya maheśvaraḥ |**

**āvirbhavati tatreti mataṁ brahmādi-śabdataḥ || 16 ||**

**govinde sac-cid-ānande nara-dārakatā yathā |**

**ajñair nirūpyate tadvad dhāmni prākṛtatā kila || 17 ||**

atha nitya-līlatvaṁ ca, tathā hi śrutiḥ (bṛh.ā.u. 3.8.3)—yad gataṁ bhavac ca bhaviṣyac ca || (ka) ||

eko devo nitya-līlānurakto

bhakta-vyāpī bhakta-hṛdy antarātmā || (kha) ||

smṛtiś ca (gītā 4.9)—

janma karma ca me divyam evaṁ yo vetti tattvataḥ |

tyaktvā dehaṁ punar janma naiti mām eti so’rjuna || (ga) ||

**rūpānantyāj janānantyād dhāmānantyāc ca karma tat |**

**nityaṁ syāt tad-abhedāc cety uditaṁ tattva-vittamaiḥ || 18 ||**

iti prameya-ratnāvalyāṁ bhagavat-pāratamya-prakaraṇaṁ nāma

prathama-prameyam

|| 1 ||

--o)0(o--

(2)

## athākhilāmnāya-vedyatvaṁ

yathā śrī-gopālopaniṣadi (go.ṭā.u., 2.27)—

yo’sau sarvair vedair gīyate || iti || (ka) ||

kāṭhake ca (ka.u. 1.2.15)—

sarve vedā yat padam āmananti

tapāṁsi sarvāṇi ca yad vadanti || iti || (kha) ||

śrī-hari-vaṁśe ca—

vede rāmāyaṇe caiva purāṇe bhārate tathā |

ādāv ante ca madhye ca hariḥ sarvatra gīyate || iti || (ga) ||

**sākṣāt-paramparābhyāṁ vedā gāyanti mādhavaṁ sarve |**

**vedāntāḥ kila sākṣād apare tebhyaḥ paramparayā || 1 ||**

**kvacit kvacidavācyatvaṁ yadvedeṣu vilokyate |**

**kārtsnyena vācyaṁ na bhavediti syāttatra sadgatiḥ |**

**anyathā tu tadārambho vyarthaḥ syāditi me matiḥ || 2 ||**

**śabdapravṛttihetūnāṁ jātyādīnāmabhāvataḥ |**

**brahma nirdharmakaṁ vācyaṁ naivetyāhurvipaścitaḥ || 3 ||**

**sarvaiḥ śabdairavācye tu lakṣaṇā na bhavedataḥ |**

**lakṣyaṁ ca na bhaved dharmahīnaṁ brahmeti me matam || 4 ||**

iti prameya-ratnāvalyāṁ

akhilāmnāya-vedyatva-prakaraṇaṁ nāma

dvitīya-prameyam

|| 2 ||

--o)0(o--

(3)

## viśva-satyatvam

**sva-śaktyā sṛṣṭavān viṣṇur yathārthaṁ sarvavij jagat |**

**ity ukteḥ satyam evaitad-vairāgyārtham asad-vacaḥ || 1 ||**

tathā hi śvetāśvataropaniṣadi (śve.u. 4.1)

ya eko’varṇo bahudhā śakti-yogād

varṇān anekān nihitārtho dadhāti || iti || (ka) ||

śrī-viṣṇu-purāṇe ca (vi.pu. 1.22.54)—

eka-deśa-sthitasyāgner jyotsnā vistāriṇī yathā |

parasya brahmaṇaḥ śaktis tathedam akhilaṁ jagat || iti || (kha) ||

īśāvāsyopaniṣadi (ī.u. 8)—

sa paryagāc chukram akāyam avraṇam

asnāviraṁ śuddham apāpa-viddham |

kavir manīṣī paribhūḥ svayaṁbhūr

yāthā-tathyato’rthān vyadadhāc chāśvatībhyaḥ samābhyaḥ || iti || (ga) ||

śrī-viṣṇu-purāṇe ca (vi.pu. 1.22.58)—

tad etad akṣayaṁ nityaṁ jagan muni-varākhilam |

āvirbhāva-tirobhāva-janma-nāśa-vikalpavat || iti || (gha) ||

mahābhārate ca (ma. bhā., aśvamedha 35.34)—

brahma satyaṁ tapaḥ satyaṁ satyaṁ caiva prajāpatiḥ |

satyād bhūtāni jātāni satyaṁ bhūta-mayaṁ jagat || iti || (ṅa) ||

**ātmā vā idam ity ādau vana-līna-vihaṅgavat |**

**sattvaṁ viśvasya mantavyam ity uktaṁ veda-vedibhiḥ || 2 ||**

iti prameya-ratnāvalyāṁ

viśva-satyatva-prakaraṇaṁ nāma

tṛtīya-prameyam

|| 3 ||

--o)0(o--

(4)

## bheda-satyatvam

atha viṣṇuto jīvānāṁ bhedaḥ |

tathā hi śvetāśvatarāḥ paṭhanti (śve.u. 4.6)—

dvā suparṇā sayujā sakhāyā

samānaṁ vṛkṣaṁ pariṣaṣvajāte |

tayor anyaḥ pippalaṁ svādv

atty anaśnann anyo’bhicākaśīti || (ka) ||

samāne vṛkṣe puruṣo nimagno

'nīśayā śocati muhyamānaḥ |

juṣṭaṁ yadā paśyaty anyam īśam

asya mahimānam iti vīta-śokaḥ || (kha) || (mu. u., 3.1.2)

**upakramopasaṁhārāv abhyāso’pūrvatā phalam |**

**arthavādopapattau ca liṅgaṁ tātparya-nirṇaye ||**

**iti tātparya-liṅgāni ṣaḍ yāny āhur manīṣiṇaḥ |**

**bhede tāni pratīyante tenāsau tasya gocaraḥ || 1 ||**

kiṁ ca muṇḍake (mu. u., 3.1.3)—

yadā paśyaḥ paśyate rukma-varṇaṁ

kartāram īśaṁ puruṣaṁ brahma-yonim |

tadā vidvān puṇya-pāpe vidhūya

nirañjanaḥ paramaṁ sāmyam upaiti || (ka) ||

kāṭhake ca (ka.u. 4.1.14)—

yathodakaṁ śuddhe śuddham āsiktaṁ tādṛg eva bhavati |

evaṁ muner vijānata ātmā bhavati gautama || (kha) ||

śrī-gītāsu ca (gītā 14.2)—

idaṁ jñānam upāśritya mama sādharmyam āgatāḥ |

sarge’pi nopajāyante pralaye na vyathanti ca || (ga) ||

**eṣu mokṣe’pi bhedokteḥ syād bhedaḥ pāramārthikaḥ |**

**brahmāham eko jīvo’smi nānye jīvā na ceśvaraḥ || 2 ||**

**mad-avidyā-kalpitās te syur itītthaṁ ca dūṣitam |**

**anyathā nitya ity ādi-śruty-artho nopapadyate || 3 ||**

tathā hi kaṭhāḥ paṭhanti (ka.u. 2.2.13)—

nityo nityānāṁ cetanaś cetanānām

eko bahūnāṁ yo vidadhāti kāmān |

tam ātmasthaṁ ye’nupaśyanti dhīrās

teṣāṁ śāntiḥ śāśvatī netareṣām || (ka) ||

**ekasmād īśvarān nityāc cetanāt tādṛśā mithaḥ |**

**bhidyante bahavo jīvās tena bhedaḥ sanātanaḥ || 4 ||**

**prāṇaikādhīna-vṛttitvād vāgādeḥ prāṇatā yathā |**

**tathā brahmādhīna-vṛtter jagato brahmatocyate || 5 ||**

tathā hi chāndogye paṭhyate (chā. u., 5.1.15)—

na vai vāco na cakṣūṁṣi

na śrotrāṇi na manāṁsīty ācakṣate |

prāṇa ity evācakṣate

prāṇo hy evaitāni sarvāṇi bhavati || (ka) ||

**brahma-vyāpyatvataḥ kaiścij jagad brahmeti manyate || 6 ||**

yad uktaṁ śrī-viṣṇu-purāṇe (vi.pu. 1.9.69)—

yo’yaṁ tavāgato deva samīpaṁ devatāgaṇaḥ |

satyameva jagatsraṣṭā yataḥ sarvagato bhavān || (ka) ||

**pratibimba-pariccheda-pakṣau yau svīkṛtau paraiḥ |**

**vibhutvāviṣayatvābhyāṁ tau vidvadbhir nirākṛtau || 7 ||**

**advaitaṁ brahmaṇo bhinnam abhinnaṁ vā tvayocyate |**

**ādye dvaitāpatter ante siddha-sādhanatā-śruteḥ || 8 ||**

**alīkaṁ nirguṇaṁ brahma pramāṇāviṣayatvataḥ |**

**śraddheyaṁ viduṣāṁ naivety ūcire tattva-vādinaḥ || 9 ||**

iti prameya-ratnāvalyāṁ bheda-satyatva-prakaraṇaṁ nāma

caturtha-prameyam

|| 4 ||

--o)0(o--

(5)

### atha jīvānāṁ bhagavad-dāsatvam

tathā hi śvetāśvatarāḥ paṭhanti (śve.u. 6.7)—

tam īśvarāṇāṁ paramaṁ maheśvaraṁ

taṁ devatānāṁ paramaṁ ca daivatam |

patiṁ patīnāṁ paramaṁ parastād

vidāma devaṁ bhuvaneśam īḍyam || (ka) ||

smṛtiś ca—

brahmā śambhus tathaivārkaś candramāś ca śatakratuḥ |

evam ādyās tathaivānye yuktā vaiṣṇava-tejasā || ity ādyā ||

sa-brahmakāḥ sa-rudrāś ca sendrā devā maharṣibhiḥ |

arcayanti sura-śreṣṭhaṁ devaṁ nārāyaṇaṁ harim || iti ca (kha) ||

pādme ca jīva-lakṣaṇe—

dāsa-bhūto harer eva nānyasyaiva kadācana || (ga) ||

iti prameya-ratnāvalyāṁ jīvānāṁ bhagavad-dāsatva-prakaraṇaṁ nāma

pañcama-prameyam

|| 5 ||

--o)0(o--

(6)

### atha jīvānāṁ tāratamyam

**aṇu-caitanya-rūpatva-jñānitvādy-aviśeṣataḥ |**

**sāmye saty api jīvānāṁ tāratamyaṁ ca sādhanāt || 1 ||**

**tatrāṇutvam** uktaṁ śvetāśvataraiḥ (śve.u. 5.9)—

bālāgra-śata-bhāgasya śatadhā kalpitasya ca |

bhāgo jīvaḥ sa vijñeyaḥ sa cānantyāya kalpate || (ka) ||

**caitanya-rūpatvaṁ jñānitvādikaṁ** ca ṣaṭ-praśnyāṁ (pra. u. 4.9)—

eṣa hi draṣṭā spraṣṭā śrotā ghrātā rasayitā mantā

boddhā kartā vijñānātmā puruṣaḥ || (kha) ||

ādinā guṇena **deha-vyāpitvaṁ** ca, śrī-gītāsu (gītā 13.33)—

yathā prakāśayaty ekaḥ kṛtsnaṁ lokam imaṁ raviḥ |

kṣetraṁ kṣetrī tathā kṛtsnaṁ prakāśayati bhārata || (ga) ||

āha caiva sūtrakāraḥ (bra. sū., 2.3.24)—guṇād vālokavat || (gha) ||

**guṇa-nityatvam** uktam vājasaneyibhiḥ (bṛ.ā.u. 4.5.14)—avināśī vā are ayamātmānucchittidharmā || (ṅa) ||

**evaṁ sāmye’pi vaiṣamyam aihikaṁ karmabhiḥ sphuṭam |**

**prāhuḥ pāratrikaṁ tat tu bhakti-bhedaiḥ sukovidaḥ || 2 ||**

tathā hi kauthumāḥ paṭhanti—

yathākratur asmin loke puruṣo bhavati |

tathetaḥ pretya bhavati || iti || (ka) ||

smṛtiś ca—

yādṛśī bhāvanā yasya siddhir bhavati tādṛśī || iti || (kha) ||

**śāntyādyā rati-paryantā ye bhāvāḥ pañca kīrtitāḥ |**

**tair devaṁ smaratāṁ puṁsāṁ tāratamyaṁ mitho matam || 3 ||**

iti prameya-ratnāvalyāṁ

jīva-tāratamya-prakaraṇaṁ nāma

ṣaṣṭha-prameyam

||6||

--o)0(o--

### kṛṣṇa-prāpti-rūpa-mokṣam

atha śrī-kṛṣṇa-prāpter mokṣatvam |

yathā—

jñātvā devaṁ sarva-pāśāpahāniḥ || ity ādi (ka) || (śve.u. 1.10)

eko vaśī sarvagaḥ kṛṣṇa īḍyam || ity ādi ca (kha) || (go.tā.u., pūrva, 20)

**bahudhā bahubhir veśair bhāti kṛṣṇaḥ svayaṁ prabhuḥ |**

**tam iṣṭvā tat-pade nitye sukhaṁ tiṣṭhanti mokṣinaḥ || 1 ||**

iti prameya-ratnāvalyāṁ

kṛṣṇa-prāpti-rūpa-mokṣa-prakaraṇaṁ nāma

saptama-prameyam

|| 7 ||

--o)0(o--

### viśuddha-bhakter mukti-pradatvam

athaikānta-bhakter mokṣa-hetutvam |

yathā śrī-gopāla-tāpanyām—

bhatkir asya bhajanaṁ tad ihāmutropādhi-nairāsyenāmuṣmin manaḥ-kalpanam etad eva naiṣkarmyam || (ka) || (go. tā. u., pūrva 14)

nārada-pañcarātre ca—

sarvopādhi-vinirmuktaṁ tatparatvena nirmalam |

hṛṣīkeṇa hṛṣīkeśa-sevanaṁ bhaktir ucyate || (kha) ||

navadhā caiṣā bhavati | yad uktaṁ śrī-bhāgavate (bhā.pu. 7.5.23-24)—

śravanaṁ kīrtanaṁ viṣṇoḥ smaraṇaṁ pāda-sevanam |

arcanaṁ vandanaṁ dāsyaṁ sakhyam ātma-nivedanam ||

iti puṁsārpitā viṣṇau bhaktiś cen nava-lakṣaṇā |

kriyate bhagavaty addhā tan manye’dhītam uttamam || (ga) ||

**sat-sevā guru-sevā ca deva-bhāvena ced bhavet |**

**tadaiṣā bhagavad-bhaktir labhyate nānyathā kvacit || 1 ||**

deva-bhāvena sat-sevā yathā taittirīyake (tai.u. 1.11.2)—atithi-devo bhava || (ka) ||

tayā tad-bhaktir, yathā śrī-bhāgavate (bhā.pu. 7.5.32)—

naiṣāṁ matis tāvad urukramāṅghriṁ

spṛṣaty anarthāpagamo yad-arthaḥ |

mahīyasāṁ pāda-rajo’bhiṣekaṁ

niṣkiñcanānāṁ na vṛṇīta yāvat || (kha) ||

deva-bhāvena guru-sevā yathā taittirīyake (tai.u. 1.11.2)—ācārya-devo bhava || (ga) ||

śvetāśvataropaniṣadi ca (śve.u. 6.22)—

yasya deve parā bhaktir yathā deve tathā gurau |

tasyaite kathitā hy arthāḥ prakāśante mahātmanaḥ || (gha) ||

tayā tad-bhaktir, yathā śrī-bhāgavate (bhā.pu. 11.3.21-22)—

tasmād guruṁ prapadyeta jijñāsuḥ śreya uttamam |

śābde pare ca niṣṇātaṁ brahmaṇy upaśamāśrayam ||

tatra bhāgavatān dharmān śikṣed gurv-ātma-daivataḥ |

amāyayā.anuvṛttyā yais tuṣyed ātmātmado hariḥ || (ṅa) ||

**avāpta-pañca-saṁskāro labdha-dvividha-bhaktikaḥ |**

**sākṣāt-kṛtya hariṁ tasya dhāmni nityaṁ pramodate || 2 ||**

tatra pañca saṁskārā yathā smṛtau—

tāpaḥ puṇḍraṁ tathā nāma mantro yāgaś ca pañcamaḥ |

amī hi pañca saṁskārāḥ paramaikānti-hetavaḥ || (ga) ||

**tāpo’tra tapta-cakrādi-mudrādhāraṇam ucyate |**

**tenaiva harināmādi-mudrā cāpy upalakṣyate || 3 ||**

sā yathā smṛtau—

harināmākṣarair gātram aṅkayec candanādinā |

sa loka-pāvano bhūtvā tasya lokam avāpnuyāt || (ka) ||

**puṇḍraṁ syād ūrdhva-puṇḍraṁ tac chāstre bahuvidhaṁ smṛtam |**

**hari-mandira-tat-pādākṛtyādy-atiśubhāvaham ||**

**nāmātra gaditaṁ sadbhir hari-bhṛtyatva-bodhakam |**

**mantro’ṣṭādaśa-varṇādiḥ sveṣṭadeva-vapur mataḥ ||**

**śālagrāmādi-pūjā tu yāga-śabdena kathyate |**

**pramāṇānyeṣu dṛśyāni purāṇādiṣu sādhubhiḥ || 4 ||**

**navadhā bhaktir vidhi-ruci-pūrvā dvedhā bhaved yayā kṛṣṇaḥ |**

**bhūtvā svayaṁ prasanno dadāti tat-tad-īpsitaṁ dhāma || 5 ||**

**vidhinābhyarcyate devaś catur-bāhvādi-rūpa-dhṛk |**

**rucyātmakena tenāsau nṛliṅgaḥ paripūjyate || 6 ||**

**tulasyaśvatthadhātryādipūjanaṁ dhāmaniṣṭhatā |**

**aruṇodayaviddhastu santyājyo harivāsaraḥ |**

**janmāṣṭamyādikaṁ sūryodayaviddhaṁ parityajet || 7 ||**

**lokasaṅgrahamanvicchannityanaimittikaṁ budhaḥ |**

**pratiṣṭhitaścaret karma bhaktiprādhānyamatyajan || 8 ||**

**daśa nāmāparādhāṁstu yatnataḥ parivarjayet || 9 ||**

**kṛṣṇāvāptiphalā bhaktirekāntātrābhidhīyate |**

**jñānavairāgyapūrvā sā phalaṁ sadyaḥ prakāśayet || 10 ||**

iti prameya-ratnāvalyāṁ

viśuddha-bhakter mukti-pradatva-prakaraṇaṁ nāma

aṣṭama-prameyam

||8||

--o)0(o--

(9)

### pramāṇa-tritvam

atha pratyakṣānumāna-śabdānām eva pramāṇatvam |

yathā śrī-bhāgavate (bhā.pu. 11.19.17)—

śrutiḥ pratyakṣam aitihyam anumānaṁ catuṣṭayam || (ka) ||

**pratyakṣe’ntar bhaved yasmād aitihyaṁ tena deśikaḥ |**

**pramāṇaṁ trividhaṁ prākhyat tatra mukhyā śrutir bhavet || 1 ||**

**pratyakṣam anumānaṁ ca yat sācivyena śuddhimat |**

**māyā-muṇḍāvalokādau pratyakṣaṁ vyabhicāri yat || 2 ||**

**anumā cātidhūme’drau vṛṣṭi-nirvāpitāgnike |**

**ataḥ pramāṇaṁ tat tac ca svatantraṁ naiva sammatam || 3 ||**

**anukūlo matastarkaḥ śuṣkastu parivarjitaḥ || 4 ||**

tathā hi vājasaneyinaḥ (bṛ.ā.u. 2.4.5)—

ātmā vā are draṣṭavyaḥ śrotavyo mantavyo nididhyāsitavyaḥ || (ka) ||

kāṭhakāḥ (ka.u. 2.9)—

naiṣā tarkeṇa matir āpaneyā proktānyena sujñānāya preṣṭha || (kha) ||

smṛtiś ca—

pūrvāparāvirodhena ko’trārtho’bhimato bhavet |

ity ādyam ūhanaṁ tarkaḥ śuṣka-tarkaṁ tu varjayet || (ga) ||

**nāvedaviduṣāṁ yasmād brahmadhīrupajāyate |**

**yaccaupaniṣadaṁ brahma tasmān mukhyā śrutirmatā || 5 ||**

tathā hi śrutiḥ (bṛ.ā.u. 3.9.26)

nāvedavin manute taṁ bṛhantam || iti ||

aupaniṣadaṁ puruṣaṁ pṛcchāmi || (ka) ||

iti prameya-ratnāvalyāṁ pramāṇa-tritva-prakaraṇaṁ nāma

navama-prameyam

|| 9 ||

--o)0(o--

evam uktaṁ prācā—

śrī-madhva-mate hariḥ paratamaḥ satyaṁ jagat tattvato

bhedo jīva-gaṇā harer anucarā nīcocca-bhāvaṁ gatāḥ |

muktir naija-sukhānubhūtir amalā bhaktiś ca tat-sādhanam

akṣādi-tritayaṁ pramāṇam akhilāmnāyaika-vedyo hariḥ || 1 ||

ānanda-tīrthai racitāni yasyāṁ

prameya-ratnāni navaiva santi |

prameya-ratnāvalir ādareṇa

pradhībhir eṣā hṛdaye nidheyā || 2 ||

nityaṁ nivasatu hṛdaye caitanyātmā murārir naḥ |

niravadyo nirvṛtimān gajapatir anukampayā yasya || 3 ||

iti śrī-bhagavat-kṛṣṇa-caitanya-sampradāyācārya-śrīmad-baladeva-vidyābhūṣaṇa-kṛtā prameya-ratnāvalī pūrtim agāt |

--o)0(o--

samāpto’yaṁ granthaḥ